Bazball Cricket | India | বাজবল নিয়ে বিস্ফোরক ঈশান কিষাণ, ইন্টারভিউতে কী বললেন?

পোর্ট অফ স্পেন: ইংল্যান্ডের বাজবল ক্রিকেটের (Bazball Cricket) চর্চা চলছে সর্বত্র। হারের ভয় না করে আক্রমণাত্মক ক্রিকেট, তা ব্যাটিং, বোলিং, ফিল্ডিং এমনকী ডিক্লেয়ার দেওয়ার ক্ষেত্রেও হতে পারে, এই হল মোটের উপর বাজবল। ওয়েস্ট ইন্ডিজের (West Indies) বিরুদ্ধে দ্বিতীয় ইনিংসে দ্রুত রান তোলার জন্য আগে আগে ব্যাট করতে পাঠানো হয়েছিল ঈশান কিষাণ (Ishan Kishan)। ভারতীয় উইকেটকিপার বাজবলের ঢঙেই ৩৪ বলে ৫২ রানের অপরাজিত ইনিংস খেলেন। দ্বিতীয় ইনিংসে ২৪ ওভারে ৭.৫৪ গড়ে ১৮১ রান করেছে ভারত।

এরপরেই প্রশ্ন উঠছে, তাহলে কি ভারতও (India) বাজবলের পন্থায় হাঁটছে?

ঈশান বললেন, “প্রত্যেকদিন নেমেই ফাস্ট ক্রিকেট খেলতে হবে এমন কোনও প্রয়োজনীয়তা নেই। এটা নির্ভর করে পরিস্থিতির উপর। কত দ্রুত রান করা যায় তা পিচের উপরেও নির্ভর করে।” ঈশান আরও বলেন, “আমরা বেশিরভাগ যেখানে খেলি সেসব পিচ খুব একটা সহজ নয়, স্পিন থাকে, বাউন্স থাকে। সেসব জায়গায় দ্রুত রান করার কোনও যুক্তি নেই, কারণ পিচ ভালোভাবে বুঝতে হয়। যদি দ্রুত রান করা যায় এমন উইকেট পাওয়া যায় এবং প্রয়োজন পড়ে তবে দলের প্রত্যেকের সে রকম খেলার ক্ষমতা আছে।”

আরও পড়ুন: WI vs IND | বরুণদেবের লীলায় ভারতের জেতা ম্যাচ ড্র, সিরিজ ১-০ জিতলেন রোহিতরা

Hey Rishabh Pant – Ishan Kishan thanks you ?#TeamIndia | #WIvIND | @RishabhPant17 | @ishankishan51 | @windiescricket pic.twitter.com/hH6WxxJskz

— BCCI (@BCCI) July 24, 2023

দ্বিতীয় ইনিংসে ঈশান যখন ওই ইনিংস খেলছিলেন, তা দেখে যে কারও ঋষভ পন্থের (Rishabh Pant) কথা মনে পড়তে বাধ্য। পন্থের মতো শট নির্বাচন, একহাতে বাউন্ডারি মারা, পেসারকে স্কুপ করা, যেন কার্বন কপি। ইশান জানালেন, জাতীয় ক্রিকেট অ্যাকাডেমিতে (NCA) থাকার সময় পন্থের থেকে টিপস নিয়েছিলেন তিনি। ঈশান বললেন, “অনূর্ধ্ব ১৯-এর সময় থেকে ও আমায় চেনে। আমি কীভাবে খেলি কীভাবে চিন্তা করি সেটা জানে। তাই অনেক কথা হয়েছিল। ও আমায় সাহায্য করার চেষ্টা করে এবং সফরে যতটা ভালো খেলতে পারি তার দেখে। এনসিএ-তে আমায় গুরুত্বপূর্ণ পরামর্শ দিয়েছে যার জন্য আমি কৃতজ্ঞ।”

ইশান আরও বলেন, “অবশ্যই ঋষভ টেস্টে দারুণ পারফর্ম করেছে। যেন পোজিশনে আমরা ব্যাট করি, ঋষভ ব্যাট করে, সেখানে পরিস্থিতি বোঝা খুব গুরুত্বপূর্ণ। যদি দ্রুত চার উইকেট পড়ে যায় এবং পার্টনারশিপের দরকার পড়ে তাহলে ধুমধাম ব্যাট চালিয়ে খেলতে পারি না। সর্বোপরি আমাদের আমাদের ম্যাচের কথা মাথায় রাখতে হবে। সে সময় কী করতে হবে তা বুঝতে হবে কারণ এটা পাঁচদিনের খেলা এবং শেষ দিন খুব গুরুত্বপূর্ণ। পরিকল্পনা এবং তার প্রয়োগ টেস্ট ক্রিকেটের সবথেকে গুরুত্বপূর্ণ বিষয়।”