Ind vs NZ: নিউজিল্যান্ডের বিরুদ্ধে টি২০ সিরিজ থেকে ভারতের প্রাপ্তি কী কী, জেনে নিন

নয়াদিল্লি: বুধবার টি২০ সিরিজের (T20 Series) শেষ ম্যাচে বিরাট ব্যবধানে জিতেছে ভারত (Team India)। সেই সঙ্গে ২-১ ফলে জিতে নিয়েছে সিরিজ। প্রথম ম্যাচে ২১ রানে হারের পর দ্বিতীয় ম্যাচে ছয় উইকেটে জেতেন হার্দিক পান্ডিয়ারা (Hardik Pandya)। শেষ ম্যাচে জয়ের ব্যবধান বিস্ময়কর ১৬৮ রান। ভারতের ২৩৪ রানের জবাবে মাত্র ৬৬ রান করে নিউজিল্যান্ড (New Zealand)। ৬৩ বলে অপরাজিত ১৩৬ রান করে ম্যান অফ দ্য ম্যাচ শুভমান (Shubman Gill) গিল এবং ম্যান অফ দ্য সিরিজ হয়েছেন। এই সিরিজ থেকে কী কী মূল্যবান পয়েন্ট উঠে আসল তা-ই রইল এই প্রতিবেদনে।

১) ওডিআই ফর্ম্যাটের বিধ্বংসী ফর্ম টি২০তেও দেখালেন গিল। অনেকেই মনে করেছিলেন, ক্ষুদ্রতম ফর্ম্যাট ঠিক তাঁর জন্য নয়। কিন্তু তাঁদের ভুল প্রমাণিত করলেন ২২ বছর বয়সী ব্যাটার। সেঞ্চুরি করে তিনি যে সেলিব্রেশন করলেন তাতেও বোঝা গেল, এই ইনিংসটা খুব করে চাইছিলেন তিনি। নিউজিল্যান্ডের বিরুদ্ধে টি২০ সিরিজের প্রথম দুই ম্যাচে বড় রান করতে পারেননি গিল। শেষ ম্যাচে সুদে আসলে পুষিয়ে দিলেন তিনি।

আরও পড়ুন: #WT20WC: কোন কোন মহিলা ক্রিকেটারের দিকে বিশেষ নজর আসন্ন টি-টোয়েন্টি বিশ্বকাপে? জানতে পড়ুন

২) শুভমান গিলের বিস্ময়কর প্রত্যাবর্তনের পাশাপাশি চাপে পড়ছেন ঈশান কিষাণ (Ishan Kishan)। বাংলাদেশের (Bangladesh) বিরুদ্ধে ওডিআই ম্যাচে ডাবল সেঞ্চুরি করার পর শ্রীলঙ্কা সিরিজে তাঁকে না খেলানোয় সমালোচনার মুখে পড়েছিল ভারতীয় টিম ম্যানেজমেন্ট। তবে টি২০তে তাঁকে যথেষ্ট সুযোগ দেওয়া হচ্ছে। বুধবার গিলের সঙ্গে ঈশানকেই ওপেন করতে পাঠানো হয়েছিল। কিন্তু মাত্র ১ রান করে এলবিডব্লু হয়ে ফিরে এলেন তিনি। এক তো ফর্ম ওঠানামা আছেই, সেই সঙ্গে স্পিনের বিরুদ্ধে তাঁর দুর্বলতা ক্রমশ ফুটে উঠছে। দলে জায়গা পাকা করতে হলে দ্রুত রানে ফিরতে হবে তাঁকে।

৩) প্রথমবার দায়িত্ব পেয়েই গুজরাত টাইটান্সকে (Gujarat Titans) আইপিএল (IPL) চ্যাম্পিয়ন করার পর হার্দিক পান্ডিয়ার নেতৃত্ব গুণের প্রশংসায় পঞ্চমুখ হয়েছিলেন একাধিক বিশেষজ্ঞ। ওটা যে ‘ফ্লুক’ ছিল না তা বারবার প্রমাণ করছেন তিনি। শুধু ভালো অধিনায়কত্ব নয়, ব্যাটে বলে অবদান রাখছেন তিনি। নতুন বলে প্রথম ওভার করতে যাচ্ছেন নিজেই। বুধবার ১৭ বলে ৩০ রান করার পর চার ওভারে মাত্র ১৬ রান দিয়ে চার উইকেট নিলেন হার্দিক। তিনি ম্যান অফ দ্য সিরিজ হয়েছেন সে কথা আগেই বলা হয়েছে। হার্দিকই যে ভবিষ্যতে টি২০ ফর্ম্যাটে ভারতের স্থায়ী অধিনায়ক হতে চলেছেন তাতে আর কোনও সংশয় নেই।