হাসপাতালে ভর্তি গিল, পাকিস্তান ম্যাচেও অনিশ্চিত!

চেন্নাই: শুভমান গিলকে (Shubman Gill) নিয়ে ভারতীয় শিবিরের উদ্বেগ ক্রমশ বাড়ছে। বিশ্বকাপ (Cricket World Cup 2023) শুরু হওয়ার মুখে ডেঙ্গিতে (Dengue) আক্রান্ত হন তিনি। তার জেরে অস্ট্রেলিয়ার (Australia) বিরুদ্ধে ভারতের প্রথম ম্যাচে খেলতে পারেননি। সোমবার বিসিসিআই (BCCI) বিবৃতি দিয়ে জানিয়ে দেয়, ১১ অক্টোবর আফগানিস্তানের বিরুদ্ধেও খেলতে পারবেন না ডানহাতি ওপেনার। দলের সঙ্গে দিল্লি যাননি তিনি, চেন্নাইতে মেডিক্যাল টিমের তত্ত্বাবধানে রয়ে গিয়েছেন। মঙ্গলবার সকালে উদ্বেগ আরও বাড়ল, কারণ চেন্নাইয়ের (Chennai) এক হাসপাতালে ভর্তি হয়েছেন গিল।

ডেঙ্গির জ্বর নিয়ে কাবেরী হাসপাতালে ভর্তি ২৪ বছরের তারকা ব্যাটার। ফলত, আগামী শনিবার তাঁর ভারত-পাকিস্তান মহারণে খেলাও অনিশ্চিত হয়ে পড়ল। ভারতীয় টিম ম্যানেজমেন্টের জন্য এই সংবাদ বড় ধাক্কা তাতে সন্দেজ নেই। জানা গয়েছে, গিলের প্লেটলেট কাউন্ট নীচের দিকে, যে কারণে দলের সঙ্গে নেই তিনি। টিম ইন্ডিয়ার সঙ্গে সফরকারী বিসিসিআই চিকিৎসক ডা: রিজওয়ান খান এই মুহূর্তে গিলের সঙ্গে আছেন।

আরও পড়ুন: সুন্দরী জাইনাব আব্বাসকে ভারত ছেড়ে চলে যেতে হলো কেন?

২০২৩ সালে ওডিআই (ODI) ক্রিকেটে ভারতের হয়ে সবথেকে বেশি রান (১২৩০) করেছেন গিল। সবচেয়ে বেশি শতরানও তাঁরই। ব্যাট হাতে এই বিশ্বকাপ তিনি মাতাবেন এমনটা ভবিষ্যদ্বাণী করেছেন অনেকেই। কিন্তু মোক্ষম সময়ে অসুস্থ হয়ে পড়লেন যা দুর্ভাগ্য ছাড়া আর কিছু নয়। আমেদাবাদের নরেন্দ্র মোদি স্টেডিয়াম (Narendra Modi Stadium) হাতের তালুর মতো চেনেন গিল৷ আইপিএলে গুজরাত টাইটান্স ফ্র‍্যাঞ্চাইজির হয়ে খেলার সুবাদে এটাই তাঁর ঘরের মাঠ। এ মাঠে আইপিএলে তাঁর সেঞ্চুরি আছে। টেস্ট এবং আন্তর্জাতিক টি২০ ম্যাচেও সেঞ্চুরি হাঁকিয়েছেন। এহেন পয়া মাঠে গিল আদৌ নামতে পারবেন কি না সন্দেহ।

আফগানিস্তানের (Afghanistan) বিরুদ্ধেও রোহিত শর্মার (Rohit Sharma) সঙ্গে ইনিংস শুরু করবেন ঈশান কিষাণ। একই দৃশ্য দেখা যেতে পারে ভারত-পাক ম্যাচেও। অস্ট্রেলিয়ার বিরুদ্ধে শূন্য রানে আউট হয়েছিলেন ঈশান। মিচেল স্টার্কের (Mitchell Starc) অফস্টাম্পের অনেক বাইরের বলে ব্যাট চালাতে গিয়ে স্লিপে ক্যাচ দিয়েছেন। তবে অসাধারণ ফিল্ডিং করেছিলেন তিনি। টিম ইন্ডিয়ার ফিল্ডিং কোচ টি দিলীপের (T Dilip) প্রশংসা আদায় করে নিয়েছিলেন।