‘ফাইনাল’ ম্যাচেও কি এক্সপেরিমেন্ট, নাকি খেলবেন রোহিত-বিরাট?

ত্রিনিদাদ: এশিয়া কাপ (Asia Cup) এবং বিশ্বকাপের (CWC 2023) আগে ওয়েস্ট ইন্ডিজ সফরকে (WI Tour) পরীক্ষা-নিরীক্ষার জন্য বেছে নিয়েছিল ভারতীয় টিম ম্যানেজমেন্ট। কিন্তু ক্যারিবিয়ানদের ‘গিনিপিগ’ ভাবার সিদ্ধান্ত বুমেরাং হয়েছে। প্রথম ওয়ান ডে-তে কোনও মতে জেতার পর দ্বিতীয় ম্যাচে হার হয়েছে ভারতের। মঙ্গলবার সিরিজের তৃতীয় এবং নির্ণায়ক ম্যাচ বলা ভালো ফাইনাল। এই ম্যাচে কি এক্সপেরিমেন্ট ছেড়ে রোহিত শর্মা (Rohit Sharma) এবং বিরাট কোহলি (Virat Kohli) খেলবেন? এখন এটাই সবথেকে বড় প্রশ্ন।

একদিনের সিরিজের প্রথম ম্যাচে ১১৫ রান তুলতে গিয়ে পাঁচ উইকেট পড়ে গিয়েছিল ভারতের। দ্বিতীয় ম্যাচে রোহিত-কোহলিহীন ব্যাটিং লাইন আপ ১৮১ রানে অল আউট হয়ে যায় এবং ওয়েস্ট ইন্ডিজ জেতে ছয় উইকেটে।

আরও পড়ুন: টেস্ট ক্রিকেটই বেস্ট ক্রিকেট, বলছেন অ্যাশেজ সিরিজে মুগ্ধ সৌরভ-শচীন

একটা দল ঘরের মাটিতে বিশ্বকাপের ফেভারিট হিসেবে খেলতে চলেছে। আর একটা দল বিশ্বকাপের যোগ্যতাই অর্জন করতে পারেনি। সেই যোগ্যতা অর্জন করতে না পারা দলের কাছেই হারতে হয়েছে বিশ্বকাপের তথাকথিত ফেভারিট দলকে। স্বাভাবিকভাবেই বিতর্কের সৃষ্টি হয়েছে। ২০০৬ সালের পর থেকে এখন পর্যন্ত ক্যারিবিয়ান দ্বীপপুঞ্জে ওয়ান ডে সিরিজ হারেনি ভারত। সেই রেকর্ড অক্ষত রাখাই এখন বড় বালাই হয়ে দাঁড়িয়েছে।

When in Trinidad ??… ?#TeamIndia | #WIvIND | @DJBravo47 pic.twitter.com/dBublUKGGz

— BCCI (@BCCI) August 1, 2023

এরপর জল্পনা উঠেছে, দলের সঙ্গে ত্রিনিদাদে যাননি কোহলি। বিসিসিআইয়ের (BCCI) তরফে ব্রায়ান লারা স্টেডিয়ামে ভারতীয় দলের প্রবেশের একটি ভিডিও শেয়ার করা হয়েছিল। সেই ভিডিওতে কোহলি ছাড়া সবাইকে দেখা গিয়েছে। তাতেই বেড়েছে জল্পনা।

অন্যদিকে ভারতের হেড কোচ রাহুল দ্রাবিড় (Rahul Dravid) কিন্তু বলে দিয়েছেন শেষ ম্যাচেও তরুণদের সুযোগ দেওয়া হবে। এশিয়া কাপ এবং বিশ্বকাপের বড় চিত্রের কথা মাথায় রেখে জিততেই হবে এমন ম্যাচে তরুণ ক্রিকেটাররা কতটা প্রভাব ফেলতে পারে, সেটাই দেখে নেওয়া হবে। ক্রমাগত ব্যর্থ হওয়া সূর্যকুমার যাদবকে (Surya Kumar Yadav) আরও একটা সুযোগ দেওয়া হবে বলেই মনে হচ্ছে। সুযোগ পাবেন সঞ্জু স্যামসনও। তবে ইতিমধ্যেই সুযোগের সদ্ব্যবহার করে রোহিত শর্মার গুড বুকে ঢুকে পড়েছেন ঈশান কিষাণ (Ishan Kishan)।