অস্ট্রেলিয়ার বিরুদ্ধে আজ ভারতের একাদশ কী

চেন্নাই: প্রতীক্ষার অবসান। আজ, রবিবার বিশ্বকাপ (Cricket World Cup 2023) অভিযান শুরু করছে ভারত (Team India)। চেন্নাইয়ের এমএ চিদম্বরম মাঠে অস্ট্রেলিয়ার (Australia) বিরুদ্ধে মাঠে নামবে রোহিত শর্মার (Rohit Sharma) দল। ক্রিকেটের কার্নিভাল শুরু হয়েছে তিন দিন হল, ম্যাচ হয়েছে চারটে। কিন্তু ভারত যতক্ষণ না খেলছে ততক্ষণ উৎসব পরিপূর্ণতা পায় না। এ ক’দিন স্টেডিয়ামগুলোতে চেয়ার ফাঁকা থাকছিল। আজ দর্শকাসন থেকে প্রেস বক্সে তিলধারণের জায়গা থাকবে না। টিভির পর্দা এবং স্মার্টফোনে চোখ রাখবে কোটি কোটি মানুষ।

চেন্নাইয়ের মাঠে রোহিত যখন টস করতে নামবেন, সবার নজর থাকবে প্রথম একাদশের উপর। ডেঙ্গি আক্রান্ত হয়েছেন শুভমান গিল (Shubman Gill)। প্রথম ম্যাচে তিনি নেই তা মোটামুটি নিশ্চিত। তাঁর জায়গায় কে খেলবেন, টিম কম্বিনেশনই বা কী হবে, আগ্রহ তা নিয়েই। গিলের জায়গায় রোহিতের সঙ্গে ওপেন করতে নামবেন ঈশান কিষাণ (Ishan Kishan)। অটোম্যাটিক চয়েস হিসেবে দলে ঢুকবেন ঈশান। তিনি প্রকৃতপক্ষে ওপেনারই। দলের প্রয়োজনে মিডল অর্ডারে নেমেছেন। আবার রোহিত বিশ্রামে থাকলে গিলের সঙ্গে ইনিংস শুরু করেছেন ঈশানই। এবার প্রিয় বন্ধুর জায়গাতেই খেলবেন।

আরও পড়ুন: ভারত-অস্ট্রেলিয়া ম্যাচের ভিলেন বৃষ্টি? কী পূর্বাভাস আবহাওয়ার?

শুক্রবার সকালে সাংবাদিক সম্মেলনে এসে টিম ইন্ডিয়ার হেড কোচ রাহুল দ্রাবিড় (Rahul Dravid) বলেন, “ও কিছুটা ভালো বোধ করছে। আমাদের মেডিক্যাল টিম প্রতিদিন উপর নজর রাখছে। আমরা পরে এ নিয়ে সিদ্ধান্ত নেব। মেডিক্যাল টিম এখনই ওকে বাতিল (অস্ট্রেলিয়া ম্যাচের জন্য) করে দেয়নি। পরশু সকালে ও কেমন বোধ করে সেটা দেখব।”কিন্তু ঘটনাক্রম যা তাতে গিলের খেলার আশা নেই।

One sleep away

Our #CWC23 Journey begins tomorrow ?

Send in your wishes for #TeamIndia ?? ? pic.twitter.com/eNcN6WG5P9

— BCCI (@BCCI) October 7, 2023

আগ্রহ থাকবে আরও দুটো বিষয় নিয়ে। প্রথমত, পাঁচে শ্রেয়স আইয়ার (Shreyas Iyer) নাকি সূর্যকুমার যাদব (Surya Kumar Yadav) কে খেলবেন? চারে কে এল রাহুল (KL Rahul) নিশ্চিত। দ্বিতীয়ত, বোলিং কম্বিনেশন। চেন্নাইয়ের পিচের কথা মাথায় রাখলে তিন-স্পিনার দুই পেসার হওয়া উচিত। বিশেষ করে তৃতীয় পেসার হিসেবে যখন হার্দিক পান্ডিয়া (Hardik Pandya) আছেন। ব্যাটিং গভীরতার কথা ভেবে শার্দূল ঠাকুরকে (Shardul Thakur) খেলানোর ক্ষীণ সম্ভাবনাও থেকে যাচ্ছে। সেক্ষেত্রে রবীন্দ্র জাদেজার (Ravindra Jadeja) সঙ্গে রবিচন্দ্রন অশ্বিন (Ravichandran Ashwin) নাকি কুলদীপ যাদব (Kuldeep Yadav), সেটাই দেখার।

ভারতের সম্ভাব্য একাদশ: রোহিত শর্মা (অধিনায়ক), ঈশান কিষাণ, বিরাট কোহলি, কে এল রাহুল (উইকেটকিপার), সূর্যকুমার যাদব, হার্দিক পান্ডিয়া, রবীন্দ্র জাদেজা, রবিচন্দ্রন অশ্বিন, কুলদীপ যাদব, জসপ্রীত বুমরা, মহম্মদ সিরাজ।