স্টেডিয়ামেই আসেননি শ্রেয়স আইয়ার, তাঁকে নিয়ে বড় আপডেট দিল বিসিসিআই

কলকাতা: রবিবার ভারত-পাকিস্তান ম্যাচের প্রথম একাদশে চার নম্বর স্পটে শ্রেয়স আইয়ারের (Shreyas Iyer) নাম না থাকায় অনেকেরই ভ্রু কুঁচকেছিল। জানা যায়, ছোটখাট চোট রয়েছে তাঁর। সেজন্যই চার নম্বরে কে এল রাহুলকে (KL Rahul) খেলানো হয় এবং পাঁচে ঈশান কিষাণকে (Ishan Kishan)। মঙ্গলবার শ্রীলঙ্কার (Sri Lanka) বিরুদ্ধেও সেই একই ঘটনা, একাদশে নেই শ্রেয়স। এদিন অবশেষে বিসিসিআই (BCCI) জানিয়ে দিল, কলম্বোর প্রেমদাসা স্টেডিয়ামে আসেননি তিনি, মেডিক্যাল টিমের পরামর্শে বিশ্রাম নিচ্ছেন।

শ্রীলঙ্কার বিরুদ্ধে ম্যাচ শুরুর সওয়া এক ঘণ্টা আগে বিসিসিআইয়ের তরফে টুইট করে বলা হয়, “অনেকটা সুস্থ বোধ করছেন শ্রেয়স আইয়ার, তবে পিঠের টান ধরা থেকে সম্পূর্ণ সুস্থ এখনও হননি। তাঁকে বিশ্রামের পরামর্শ দিয়েছে মেডিক্যাল টিম। আজ শ্রীলঙ্কার বিরুদ্ধে সুপার ফোরের ম্যাচে দলের সঙ্গে স্টেডিয়ামে আসেননি।” বলা বাহুল্য, ভারতীয় বোর্ডের এই আপডেট চিন্তার উদ্রেক করছে, কারণ অতি সম্প্রতি চোট থেকে ফিরেছেন শ্রেয়স।

আরও পড়ুন: ছয় মেরে ১০,০০০ রান পূর্ণ করলেন রোহিত, সদস্য হলেন কিংবদন্তি ক্লাবের

এশিয়া কাপ শুরুর ঠিক আগে হেড কোচ রাহুল দ্রাবিড় (Rahul Dravid) জানিয়েছিলেন, কে এল রাহুল পুরো সুস্থ নন, তাই গ্রুপ পর্বে খেলবেন না, সুস্থ হলে সুপার ফোরে দলের সঙ্গে যোগ দেবেন। দ্রাবিড় এও বলেন, শ্রেয়স আইয়ার সম্পূর্ণ সুস্থ। অথচ শুধুমাত্র নেপাল ম্যাচে ব্যাট করার পরে আর দেখা গেল না তাঁকে। উল্টে শ্রেয়সের চার নম্বর স্পটে পাকিস্তান এবং শ্রীলঙ্কা ম্যাচে ব্যাট করতে দেখা গেল রাহুলকে। তাঁর পাঁচ নম্বর স্পটে খেলছেন ঈশান কিষাণ।

পাকিস্তানের বিরুদ্ধে দুরন্ত সেঞ্চুরি করেছেন রাহুল। এদিকে গ্রুপ পর্বে পাকিস্তানের বিরুদ্ধে ৮০ বলে ৮১ রানের দুরন্ত ইনিংস খেলেন কিষাণ। আজ শ্রীলঙ্কার বিরুদ্ধে দু’জনে বড় রান করে দিলে কিন্তু শ্রেয়সের জায়গা ফিরে পাওয়া কঠিন হবে। কালেক্রমে বিশ্বকাপে (CWC 2023) প্রথম এগারোয় থাকেন কি না তাও বড় প্রশ্ন হয়ে উঠবে।